
Prieš dvidešimt šešerius metus - 1973 m. spalio 10 d. 
Kaune mirė pirmoji lietuvė istorijos mokslų daktarė Ma- 
rija Andziulytė-Ruginienė. Išėjo ji Anapilin tyliai, nepa- 
minėta ir nepalydėta nei istorikų, nei pedagogų. Marija 
Andziulytė-Ruginienė ir jos vyras Klemensas Ruginis 
(1893-1986) buvo garsūs Lietuvos pedagogai. Abu 
buvo Šveicarijos Friburgo (Fribourg) universiteto auk- 
lėtiniai. Vėliau abu, vadovaudami įvairioms besikurian- 
čios Lietuvos mokykloms, išaugino gražų būrį lietuvių 
inteligentų. 

Marija Andziulytė-Ruginienė gimė 1896 m. gruo- 
džio 16 d. Vilkaviškio aps. Paežerių vlsč. Smalinyčios 
kaime Jono ir Uršulės Andziulių šeimoje. Kaimą supo 
gražios apylinkės: iš trijų pusių miškai, iš ketvirtos — 
netolimas Paežerių ežeras. Greta buvo dr. V. Kudirkos 
tėviškė. 

Motina Uršulė buvo jauniausioji medicinos gydyto- 
jo Juozo Kauko sesuo, kilusi iš Penkvalakių kaimo Pil- 
viškių vlsč. 1897 m. ji mirė, palikusi du vaikus: sūnų 
Vincą dvejų su puse ir dukrelę Mariją tik vienerių me- 
tų. Pradžioje abu vaikus augino močiutė. Jai pasiligo- 
jus, tėvas vedė Oną Stankevičaitę. Tačiau vaikais dau- 
giau rūpinosi tėvas. Jonas Andziulis buvo šviesus to 
meto mastu žmogus, Buvo baigęs Suvalkų gimnazijos 
keturias klases. 1906 m. jis buvo išrinktas Paežerių 
valsčiaus viršaičiu, o 1910 m. - Vilkaviškio, Paežerių ir 
Gižų valsčių taikos teisėju. Šias pareigas ėjo ligi pat 
Pirmojo pasaulinio karo. 1917 m. dalyvavo Lietuvių 
konferencijoje Vilniuje. 1920 m. buvo išrinktas į Lietu- 
vos Steigiamąjį seimą, kur priklausė Ūkininkų sąjun- 
gos frakcijai, 1922 m. buvo išrinktas Vilkaviškio aps. 

valdybos pirmininku ir juo išbuvo ligi mirties (1927 m.) 
Jo pastangomis Vilkaviškyje buvo įsteigta senelių prie- 
glauda ir ligoninė, o apskrityje keletui mokyklų pasta- 
tyti namai. 

Tėvas stengėsi abu vaikus leisti į mokslus. Sūnus 
Vincas baigė Veiverių mokytojų seminariją. Duktė Ma- 
rija 1904 m. pradėjo lankyti Paežerių pradžios mokyk- 
lą, 1907 m. įstojo į Marijampolės „Žiburio“ progimna- 
ziją, kurioje mokėsi tik dvejus metus. 1909 m. ji persi- 
kėlė į Vilkaviškyje įkurtą mergaičių gimnaziją, ir baigė 
ją 1914 metais (1). 

Kaip rašo pati M. Andziulytė, gimnaziją baigė tik trys 
lietuvaitės (2). Visoje gimnazijoje lietuvaičių mokslei- 
vių buvo nedaug. Kai kuriose klasėse po dvi tris ir tai 
ne visose. Taip pat po vieną kitą klasėse buvo ir rusai- 
čių moksleivių. Daugumą moksleivių gimnazijoje su- 
darė žydaitės (3). Kaip Marijampolės „Žiburio“ pro- 
gimnazijoje, taip ir Vilkaviškio mergaičių gimnazijoje 
viskas buvo dėstoma rusų kalba. Tik dvi pamokos sa- 
vaitėje buvo skirtos mokyti lietuvių kalbos. Ją dėstė mo- 
kyklos kapelionas kunigas Antanas Astrauskas (4). Gim- 
nazijos moksleivės lietuvaitės, nepatenkintos mokyk- 
loje rusiškai dėstomų dalykų programa, stengėsi pa- 
čios savarankiškai lavintis, mokytis lietuvių kalbos. Ša- 
lia gimnazijos jos lankė lietuviškų knygų bibliotekėlę, 
kur skaitydavo lietuviškas knygas. Bibliotekėlei buvo 
užprenumeravusios žymesnius ano meto lietuviškus 
žurnalus: „Ateitį“, „Aušrinę“, „Draugiją“ ir kitus (5). Su- 
sirinkusios bibliotekėlėje, kartais paskaitydavo ir savos 
kūrybos, pasikalbėdavo ir net pasilinksmindavo. Pra- 
džioje patyliukais rinkdavosi Vokiečių, o vėliau Lais- 
vės gatvės gale - seserų Grajauskaičių name. Pagaliau 
panoro išmėginti ir savo vaidybinius gabumus - suvai- 
dinti vaikišką kūrinėlį „Nepasisekė Marytei". Tam rei- 
kalui pasitelkė berniukų gimnazijos moksleivius. Bene 
1912 m. pavasarį, vieną šeštadienio popietę, pačiame 
vaidinimo įkarštyje, staiga atsidarė durys, atsivėrė lan- 
gai ir pasirodė žandarai. Ištardę gimnazistus ir užsirašę 
jų pavardes, įsakė visiems išsiskirstyti. Pirmadienį vi- 
sos bijodamos ėjo į gimnaziją, bet „audra“ praėjo pa- 
lyginti ramiai. Visas jas pasikvietė gimnazijos direktorė 
Natalija Rasumeičikienė, motiniškai pamokė ir įsakė 
daugiau to nedaryti. Smarkiau prigriebė berniukus jų 
mokyklos vadovybė, bet iš jų niekas nenukentėjo. Po 
šio nepasisekimo savo vaidybinių gabumų daugiau 
nebemėgino (6). 

1914 m. Vilkaviškio mergaičių gimnazija išleido sa- 
vo paskutinę septintos klasės moksleivių laidą. Netru- 
kus užgriuvo Pirmasis pasaulinis karas. M. Andziulytė 
1915 m. pradžioje išvyko į Vilnių, o iš ten tų pat metų 
rudenį kartu su kitais lietuvių moksleiviais atsidūrė Vo- 
roneže. Kaip baigusi gimnaziją, ji persikėlė į Maskvą ir 
pradėjo studijuoti A. Šaniavskio universiteto istorijos- 
filologijos fakultete (7). 

1916 m. ji persikėlė į Petrogradą ir toliau tęsė studi- 
jas. Čia susibūrusius lietuvius pabėgėlius iš Lietuvos. 
globojo įsikūręs Vilniaus Centrinio lietuvių nuo karo. 
nukentėjusiems globoti komiteto Petrogrado skyrius. 
Šio skyriaus pastangomis pabėgėliai buvo įdarbi ami 
fabrikuose ir įmonėse. Nedarbingiems buvo stei 
bendrabučiai, duodamos pašalpos. Ypač buvo rūpi- 
namasi besimokančiu jaunimu. Studentams ir studen- 
tėms buvo steigiami bendrabučiai miesto centre, ar- 
čiau mokyklų. Viename tokiame studenčių bendrabu- 
tyje, buvusios I-osios Ratos gatvėje, gyveno ir M. An- 
dziulytė. Mažaraščiams ir beraščiams skyrius įsteigė 
vakarines mokyklas-kursus. Vienoje tų mokyklų M. An- 
dziulytė dėstė lietuvių kalbą ir geografiją (8). Petrogra- 
de M. Andziulytė dalyvavo įvairiuose lietuvių bendruo- 

menės renginiuose. Lietuviai studentai turėjo atskirą 
savo valgyklą. Čia jie gaudavo pigius ir neblogus pie- 
tus. Ši valgykla buvo visokių susibūrimų ir susitikimų 
vieta. Joje rinkdavosi ne tik studentai, bet ir lietuviai 
inteligentai. Šiuose susibūrimuose aptardavo įvairius 
lietuvių bendruomenės reikalus: renginius, švenčių, 
koncertų įvairių susirinkimų ir veiklos programas. Šiuo- 
se susibūrimuose ir kituose renginiuose ji sutiko J. Tu- 
mą-Vaižgantą, St. Šilingą, P. Leoną, L. Noreiką, K. Pet- 
rauską ir kitus žinomesnius žmones (9). 

M. Andziulytė, kaip ir kitos lietuvaitės studentės, lan- 
kydavo Petrogrado ligoninėse sergančius ir sužeistus 
lietuvius karius. Atnešdavo jiems lauktuvių ir lietuviš- 
kų knygelių bei laikraščių (10). 

Petrograde M. Andziulytė susipažino su Vincu My- 
kolaičiu-Putinu. Apie susitikimą su poetu kunigu savo 
prisiminimuose ji taip rašo: 

„Tada gyvenau studenčių bendrabutyje, kurį išlaikė Komi- 
tetas lietuviams karo pabėgėliams šelpti. Vieną sekmadienio 
popietę sėdėjau savo kambarėlyje ir skaičiau. Kažkas tyliai 
pasibeldė. Paprašius įeiti, tarpdury pasirodė simpatiškas, ne- 
drąsus kunigėlis. Pasisakė esąs Mykolaitis. Jam esą pavesta 
pasiūlyti man vykti į Šveicariją studijuoti, Nudžiugau ir kartu 
nustebau, pradėjau teirautis — kaip, kokiu būdu įmanoma tai 
padaryti. Svečias paaiškino, kad Friburgo studentai lietuviai 
išsirūpino iš Amerikos lietuvių Tautos fondo kelias stipendijas 
norintiems studijuoti Šveicarijoje“ (11). 

Kadangi jaunų vyrų dėl karinių ir politinių aplinky- 
bių Rusijos valdžia neišleisdavo į užsienį, tai šiuo pa- 
siūlymu galėjo pasinaudoti tik merginos ir kunigai. Kaip 
jai paaiškino V. Mykolaitis, kunigas nuo karinės prie- 
volės buvo atleidžiamas (12). 

Atlikę formalumus ir gavę šiek tiek pinigų, 1917 m. 
lapkričio mėnesio lietingą popietę išvyko į tolimą ir 
karo metais gana sudėtingą kelionę. Be V. Mykolaičio, 
važiavo dar keturios merginos: Ona Petrauskaitė, Emi- 
lija Ramanauskaitė, Uršulė Urniežūtė ir Marija Andziu- 
lytė. Visa kelionės sunkumų našta gulė ant vienintelio 
vyriškio - V. Mykolaičio - pečių. Per Suomiją ir Švediją 
jie pasiekė Stokholmą. Išvykdami iš Petrogrado, buvo 
pasiėmę Stokholmo lietuvių Komiteto nuo karo nu- 
kentėjusiems šelpti skyriaus adresą. Komiteto įgalioti- 
nis Jonas Aukštuolis juos maloniai sutiko ir padėjo įsi- 
kurti pigiame viešbutyje. Bet ir čia neilgai buvo ramūs. 
Greitai paaiškėjo, kad tolimesnei jų kelionei skersai ke- 
lio stojo, atrodo, neįveikiama kliūtis. Vokiečiai iš priešų 
šalies atvykusius piliečius griežtai atsisakė praleisti pro 
savo teritoriją. 

Ir šį sykį visas derybas vedė ir susirašinėjo V. Myko- 
laitis, padedamas J. Aukštuolio ir kitų Stokholme gyve- 
nančių lietuvių. Daug juos parėmė Friburgo universi- 
teto studentai lietuviai, kurie per savo profesorius ir 
kitus įtakingus šveicarus po trijų mėnesių pastangų pa- 
galiau gavo leidimą jiems tranzitu pervažiuoti Vokieti- 
ją (13). 

Taigi tris mėnesius jie gyveno Stokholme ir vis laukė. 
Čia V. Mykolaitis mokėjo palaikyti savo bendrakelei- 
vių optimizmą ir iš dalies užpildyti nerimastingą laiką. 
Jie apžiūrinėjo Stokholmą ir jo įžymybes. Buvo nuvykę 

į Upsalą, aplankė garsųjį to senovinio švedų miesto 
universitetą ir kitas žymias vietas. Retkarčiais eidavo į 
teatrą, žiūrėjo dvi operas: „Aidą“ ir „Toską“. 

Daug rūpesčių kėlė finansinės problemos. Karo me- 
tais Stokholme viskas buvo brangu, jų turimi pinigai 


greitai tirpo. Kad būtų pigiau pragyventi, persikėlė į 
Stokholmo priemiestį Sundbybergą. Čia juos dažnai 
aplankydavo Juozas Tumas-Vaižgantas ir kiti Stokhol- 
me apsistoję lietuviai. Vaižgantas septynis mėnesius 
(nuo 1917 m. spalio 10 ligi 1918 m. gegužės 8 d.) 
laukė leidimo per Vokietiją grįžti į Lietuvą. Nerimo ir 
tėvynės ilgesio graužiamas Vaižgantas ėmėsi atkurti sa- 
vo dingusį kūrinį „Aukštaitiški vaizdeliai" ir pavadino jį 
jau „Pragiedruliais“. Ką per savaitę parašydavo, šešta- 
dieniais ar sekmadieniais jiems paskaitydavo. Iš jau- 
nųjų klausytojų aktyviausias būdavo V. Mykolaitis. Jau 
tuomet buvo žinomas jo, kaip literato, vardas ir tai duo- 
davo jam teisės ir drąsos kalbėti rašinio aptarimuose 
M. Andziulytė, kaip ir kitos jaunuolės, kukliai patylė- 
davo ir klausydavosi jų polemikos (14). Kartais J. Tu- 
mas-Vaižgantas, V. Mykolaitis ir visos merginos pava- 
liūkaudavo, pasimėtydavo sniego gniūžtėmis (15). 

Pagaliau gavę reikalingus dokumentus, bene 
1918 m. vasario 10 d. išvyko iš Stokholmo į tolimesnę 
kelionę. Visus juos nuoširdžiai išlydėjo J. Tumas-Vaiž- 
gantas ir kiti lietuviai. Per Vokietiją buvo vežami kaip 
karo belaisviai, uždarytame vagone, kad niekur nepa- 
bėgtų ir nieko nematytų. Ši kelionė buvo labai sunki, 
bet jie vieno tetroško: kuo greičiau ją baigti ir pasiekti 
Šveicarijos sieną. Kai pagaliau pasiekė, atsirado naujų 
ūčių. Dėl pasunkėjusios ekonominės būklės Švei- 
carijos valdžia sutiko juos įsileisti į šalį tik su sąlyga, jei 
koks įtakingas asmuo ar įstaiga garantuos už juos, kad 
turėsią iš ko pragyventi, ir jei Friburgo universiteto va- 
dovybė garantuosianti, kad bus priimti į universitetą. 
V. Mykolaitis telegrafavo Friburgo lietuviams, kad jie 
tokią garantiją kaip nors gautų. Šie kreipėsi į universite- 
to rektorių prof. Mancerį ir jis už juos - nepažįstamus 
žmones - garantavo. Vėliau sakėsi ryžęsis garantuoti 
dėlto, kad lietuviai studentai Friburgo universitete turį 
gerą vardą, esą darbštūs ir drausmingi (16). 

Baigę sudėtingą, bet vis dėlto laimingą kelionę, atvy- 
ko jie į Friburgą 1918 m. vasario 15 d. V. Mykolaitis 
apsigyveno Albertinume - kunigų studentų konvikte, 
merginas įsikūrė seserų uršuliečių išlaikomame ben- 
drabutyje (17). Kaip visur, taip ir čia pradžia buvo sun- 
koka. 

Friburgo universiteto profesūra tautiniu atžvilgiu buvo 
labai įvairi. Be šveicarų, čia buvo prancūzų, anglų, vo- 
kiečių, italų, ispanų, belgų, čekų, austrų profesorių ir 
dėstytojų. Paskaitos buvo skaitomos vokiečių, pran- 
cūzų ir lotynų kalbomis. Studentai turėjo šias tris kal- 
bas mokėti. Tai sudarydavo nemažai sunkumų iš sve- 
tur atvykusiems naujokams. Iš pradžių jiems teko ge- 
rokai, net naktimis padirbėti. Taigi ir Friburge buvo švie- 
sių irtamsių valandų, džiaugsmų ir net nusivylimų. Tas 
pesimistines nuotaikas, gimusias pirmomis gyvenimo 
Friburge savaitėmis, V. Mykolaitis 1918 m. vasario 24 d. 


išreiškė eilėraščiu, kurį skyrė keturioms bendros kelio- 
nės draugėms: „Gyvenimo naujo, gyvenimo kito. Vie- 
noda mums žvaigždė kadaise sušvito" — rašė Jis šiame 
eilėraštyje, kuris tik po daugelio metų buvo išspaus- 
dintas jo raštuose (18). 

Tų pačių metų liepos 22 d. „Spindint laimės valan- 
dėlei" - autografas įrašytas V. Mykolaičio-Putino ranka 
knygos tituliniame puslapyje kartu su dedikacija: „Ge- 
rosios Draugės Marijos Vardo dienai paminėti šį než 
nomą minčių žiupsnelį skiria Putinas. Kartu su Putinu 
pasirašė J. Tamošaitis ir S. Šalkauskis (19) 

Kitas eilėraštis su nedideliais redakciniais pakeitimais 
buvo paskelbtas 1922 m. Putino „Raštų“ 1 T. antrašte 
„N.N.“ M. Andziulytė-Ruginienė dovanotą knygą kar- 
tusu įrašo originalu atidavė Kauno Literatūros muziejui. 

M. Andziulytė įstojo į Friburgo universiteto Filosofi- 
jos fakultetą. Įstojus į universitetą iš karto įsigalėjo rim- 
ties ir darbo nuotaika. O darbo turėjo daug. Studijuo- 
dama universitete, įstojo į lietuvių studentų korporaci- 
ją. | ją būrėsi visi lietuviai studentai, kurie studijavo 
Friburgo universitete. Ši lietuvių studentų korporacija 
buvo įkurta 1899 m. Friburge studijavusių lietuvių ku- 
nigų: Jurgio Matulaičio (Matulevičiaus), Pranciškaus 
Petro Būčio, Vinco Bartuškos ir kitų. Pradžioje ji buvo 

vadinama „Rūta“, gal iš atsargumo, nes Lietuva buvo 
Rusijos imperijos užgrobta. Visi kitų tautybių Friburgo 
universiteto studentai, įkūrę korporacijas, pavadinda- 
vo jas savo kraštų vardu pvz.: lenkai, „Polonia“, vokie- 
čiai „Allemania“ ir kt. Tik 1915 m., vykstant Pirmajam 
pasauliniam karui, lietuviai korporantai savą korpora- 
ciją pervardino ir pavadino „Lithuania“. V. Mykolai- 
čiui su savo bendrakeleiviais įstojus į Friburgo univer- 
sitetą, „Lithuania“ korporacijos valdyboje buvo Stasys 
Šalkauskis, Izidorius Tamošaitis ir Adomas Vilimas. Kor- 
poracijoje buvo tik 10 narių, vėliau jų skaičius išaugo 
ligi 20. Nuo 1919 m. šios korporacijos pirmininku bu- 
vo V. Mykolaitis, vicepirmininke M. Andziulytė (20). 
Kartą per mėnesį, o esant reikalui, ir dažniau, rinkda- 
vosi universiteto auditorijoje. Ten dalydavosi įspūdžiais, 
žiniomis, kurias gaudavo iš Lietuvos, kas nors paskai- 
tydavo kokią paskaitėlę, kiti ją papildydavo, padisku- 
tuodavo, svarstydavo savo finansinius, išvykų, korpo- 
racijos darbotvarkės ir kitus klausimus. 

M. Andziulytė kartu su kitais lietuviais Friburgo uni- 
versiteto studentais važinėdavo po Šveicariją, norėda- 
ma susipažinti su kraštu. Šių kelionių metu V. Mykolai- 
tis juos fotografuodavo. Studentai gėrėjosi ir gražiąja 
Šveicarija, jos kultūros ir istoriniais paminklais bei švei- 
carų civilizacija. M. Andziulytei Šveicarijos gyventojų 
rūpestis ir meilė gimtam kraštui padarė didelį įspūdį. Ji 
savo atsiminimuose taip aprašė savo įspūdžius: „Mes 
tik žiūrėjome ir stebėjomės, stebėjomės ir galvojome, 
kad tik laisva ir nepriklausoma tauta gali šitaip tėviškai 
globoti savo gimtąją žemę ir puoselėti jos gamtą, ne- 

gailėdama jų gėriui ir grožiui nei laiko, nei prakai- 
to" (21). 

M. Andziulyė, studijuodama Friburgo universitete, 
trumpai mokėsi prancūzų kalbos Šv. Uršulės institute. 
Baigusi jame studijas, ji gavo prancūzų kalbos moky- 
tojos teises (22). 

Dar studijuodama buvo išvykusi į Romą, 0 1921 m. 
atvyko į Lietuvą rinkti istorinės medžiagos savo diser- 
tacijai. Romoje tos medžiagos ji ieškojo Vatikano ar- 
chyvuose, o Lietuvoje Kauno diecezijos archyve ir Kau- 
no Bažnytiniame muzi . 

M. Andziulytė studijas Friburgo universitete baigė 
1923 m. filosofijos daktaro laipsniu. Disertaciją „Apie 
Žemaičių christianizacijos pradžią" apgynė 1923 m. 
vasario 7 d. (23). 

Jos studijų ir disertacijos vadovas buvo žymus švei- 
carų mediavistas, kultūros istorikas, Friburgo universi- 
teto profesorius daktaras Gustavas Schnūreris. Tai bu- 
vo žinomas kelių daugiatomių istorinių veikalų ir kele- 
to monografijų autorius. Ypač buvo vertinamas jo dau- 
giatomis istorinis veikalas „Bažnyčia ir kultūra Vidu- 
ramžiais“ („Kirche und Kultur im Mittelalter"). 

1936 m. Marija Andziulytė-Ruginienė Kaune paskel- 
bė spaudoje savo disertacinį darbą (24). 1937 m. Kau- 
ne buvo išleista jos monografija „Žemaičių christiani- 
zacijos pradžia". Tai buvo papildyta ir išplėsta diserta- 
cija (25). Ši monografija pasirodė praėjus 550 metų 
nuo tos reikšmingos datos, kai lietuvių tauta priėmė 
krikščionybę ir pradėjo naują savo istorijos etapą. 

Rašydama disertaciją, o vėliau monografiją, M. An- 

dziulytė-Ruginienė panaudojo archyvinius dokumen- 
tus, saugomus Vatikane, Kauno diecezijos archyvuo- 
se, taip pat Konstancos bažnytinio susirinkimo medžia- 
84. Dalį svarbių dokumentų ji publikavo pirmoji. Rė- 
mėsi taip pat ir publikuotais dokumentais bei istorine 
literatūra, kur aptariami Žemaičių christianizacijos klau- 
simai. Autorė monografijoje apibūdino ir susiklosčiu- 
sią situaciją Europoje XIV-XV amžių sandūroje. Tuo 
metu silpnėjo Šv. Romos imperijos imperatorių ir po- 
piežių autoritetas, Europoje pradėjo blėsti imperijos 
idėja, ėmė busti tautinė savimonė ir stiprėti tautinės 
valstybės idėjos, prasidėjo humanizmo ir renesanso 
sąjūdis. Kartu buvo ieškoma priemonių situacijai Eu- 
ropoje pagerinti ir tam tikslui pasiekti šaukiami bažny- 
čios susirinkimai. 


Friburgo universiteto filosofijos daktaro diplomas 
(nuotrauka iš F. Sliesoriūno asmeninio archyvo) 


Monografijoje pabrėžta, kad lietuviams teko už Kris- 
taus mokslą mokėti valstybės nepriklausomybės kai- 
ną. „Incorporamus, invesceramus, anexamus, appro- 
piamus et unimus terras Lithuaniae et Russiae regno 
Poloniae“ - tik šias baisios lemties sąlygas pasirašęs 
Jogaila gavo iš lenkų krikštą —tą krikštą, kurio reikalas ir 
vertė buvo lietuvių tautos sąmonėje jau subrendęs da- 
lykas ir kurį iš savųjų žmonių jie pasirengę buvo priim- 
ti be žymesnio pasipriešinimo“ (26). 

Autorė teigė, kad minėtoji aplinkybė, kaip juoda 
šmėkla, temdo šviesaus lietuvių tautos pakrikštijimo 
fakto atminimą. Ji siūlė neteisti iš naujo kaltininkų, nes 
Jogailai ir ano meto lenkų diplomatams lietuvių tauta ir 
istorija jau yra ištarusios savo teismo sprendimą (27). 

Monografijoje plačiai nušviestas Žemaičių religinio 

gyvenimo perversmo laikotarpis ir iškelti veiksniai, tu- 
rėję įtakos Žemaičių christianizacijos eigai. Tvirtina- 
ma, kad čia kryžiavosi germanų ir slavų kultūros, vyko 
kova dėl dvasinės ir ypač politinės hegemonijos. Ypa- 
tinga geografinė padėtis lėmė tiek lietuvių, tiek ir že- 
maičių likimą. Rašoma, kad nuo 1387 m. lietuviai, kar- 
tu ir žemaičiai, pasuko į vakarus, nors slavų įtakos ne- 
išvengė (28). Iškėlė ir kitą veiksnį, turėjusį įtakos Že- 
maičių christianizacijos eigai - tai buvusi senoji jų reli- 
gija, kuri padėjo išsaugoti nepriklausomybę ir gintis 
nuo iš visų pusių ėjusios invazijos (29). 

M. Andziulytė-Ruginienė atkreipė dėmesį, kad Že- 
ų christianizacija, be tiesioginių tikslų, turėjo ir 
politinių siekių. Vytautas ir Jogaila, kiek leido politinės 
ir kitokios aplinkybės, rūpinosi Žemaičių krikštu, bet 
tai įvykdyti trukdė netikra Žemaičių politinė padėtis 
XIV a. pabaigoje ir XV a. pradžioje. Žemaičiams teko 
patirti tuo metu Jogailos ir Vytauto tarpusavio kovos 
rezultatus. Autorė pabrėžė, kad šio krašto kaina Vytau- 
tas pirkdavosi Vokiečių ordino pagalbą prieš Jogailą. 
Pigiai laimėjęs ir nesitikėdamas ilgesnį laiką Žemaitiją 
išlaikyti savo valdžioje, nes sustiprėjęs Vytautas ją vėl 
atsiimdavo, Vokiečių ordinas plėšė ir naikino šį kraštą. 
Kaip ji rašo, žemaičiams tai buvęs aimanų ir nevilties 
metas (30). 

Tik po Žalgirio kautynių ir 1411 m. vasario 1 d. Tor- 
no (Torūnės) taikos, kai Lietuvoje jau buvo kiek nuri- 
musios vidinės ir išorinės kovos, taip pat ir išryškėjusi 
Žemaičių politinė padėtis, Vytautas ir Jogaila atsidėjo 
Žemaičius krikštyti. Šia sutartimi Vokiečių ordinas atsi- 
žadėjo Žemaičių krašto ligi gyvos Vytauto ir Jogailos 
galvos. Tačiau sutartyje įrašė taikos sąlygas, kad Vytau- 
tas ir Jogaila pakrikštytų visus jų valdomų žemių pago- 
nis ir pastatytų jiems bažnyčias. M, Andziulytė išskyrė 
du svarbiausius etapus: 1413 ir 1416-1417 metus (31). 
Autorė pabrėžė, kad Vytautas ir Jogaila žemaičius krikš- 
tijo vadovaudamiesi ne vien tik religiniais, bet ir politi- 
niais motyvais. Jiems rūpėję užkirsti kelią Vokiečių or- 
dino žygiams prieš Lietuvą ir sustiprinti žemaičių ry- 
šius su kitomis Kunigaikštystės dalimis, kad niekas ir 
niekad nebejstengtų nuo Lietuvos atskirti. 

Vienas monografijos skyrius paskirtas nušviesti Že- 
maičių bylos Konstancos bažnytiniame susirinkime 
klausimui (32). 

Šiame skyriuje išaiškinta lenkų ir lietuvių delegacijos 
sudėtis, Žemaičių delegacijos genezė, ginčas su Vo- 
kiečių ordino delegacija, susirinkimo mėginimai Že- 
maičių bylai išspręsti. Autorė tvirtina, kad nors Kon- 
stancos Bažnytiniame susirinkime nepavyko išspręsti 
Žemaičių klausimo, jie laimėjo daugiau nei tikėjosi. 
Susirinkime išaiškėjo, kad Žemaičių klausimas bus 
sprendžiamas ginklu. Taip ir įvyko. 1422 m. rugsė- 
jo 22 d. Melno taikos sąlygomis Žemaičių kraštas liko 
Lietuvai. 

Monografijos ketvirtame skyriuje nušvietė Medinin- 
kų vyskupijos įkūrimo istoriją: parengiamuosius Vil- 
niaus vyskupo Petro darbus Žemaičiuose, Konstancos 
bažnytinio susirinkimo delegatų atvykimą į Žemaičius, 

Varnių parinkimą Medininkų vyskupijos centru bei Vil- 
niaus katedros klebono Motiejaus iškėlimą į vysku- 
pus. 1417 m. spalio 23 d. Vytautas specialiu raštu įstei- 
gė Medininkų vyskupiją ir prezentavo kandidatą į Me- 
dininkų vyskupus (33). 

Monografijoje aptartas ir 1418 m. Žemaičių suki 
mas. Autorė abejojo, kad tais metais įvyko du suki! 
mai. Ji priėjo išvadą, kad Žemaičių sukilimas nebuvęs 
vien socialinio pobūdžio ir teigė, kad jis galėjo būti dar 
politinis ir religinis, Šį sukilimą ji siejo su Švitrigailos 
asmeniu ir Vokiečių ordinu, Sukilimo priežastimi laikė 
naują religiją, naujos santvarkos formavimąsi ir politi- 
nes aplinkybes. Ta p pat kritiškai įvertino žinias apie šį 
sukilimą Posilgės kronikoje ir Dlugošo darbe (34). 

Aptartos ir Vytauto pastangos įkurti Lietuvoje metro- 
poliją bei Gniezno, Lvovo ir Rygos arkivyskupų pre- 
tenzijas į Medininkų vyskupiją (35). Monografijoje 
M. Andziulytė-Ruginienė nenutyli ir valdovų vaidmens 
steigiant Medininkų vyskupiją. Žemaičių christianiza- 
cijos įvykių centre šalia Jogailos iškėlė Vytautą, kuriam, 
anot jos, labai rūpėjo Lietuvos moralinė ir politinė di- 
dybė, taigi ir jos christianizacija. Todėl ji Vytautą kartais 
stato pirma Jogailos. 

Monografijos priedo 1-oje dalyje apžvelgė Enejaus 
Sylvio de Piccolomini (Pijaus II) gyvenimą ir jo raštą 
apie Lietuvą. Šis raštas buvo išspausdintas dideliame 
istoriniame veikale „De Europa" ir vėliau perspausdin- 
tas kitų tyrinėtojų. Monografijoje išspausdino šio rašto 
patikimiausią tekstą, jį analizavo ir kritiškai įvertino (36). 

Priedo 2-oje dalyje publikavo 8 dokumentus Medi- 
ninkų vyskupijos steigimo klausimu (37). 

Istorikas Zenonas Ivinskis, taip pat tyrinėjęs Medi- 
ninkų vyskupijos įkūrimo istoriją ir šios vyskupystės 
reikšmę lietuvių tautai, labai teigiamai vertino Marijos 
Andziulytės-Ruginienės monografiją apie Žemaičių 
christianizacijos pradžią. Jis rašė, kad pagrindinis ir pa- 
tikimas darbas lietuvių kalba apie visus etapus Medi- 
ninkų vyskupijos kūrimo yra M. Andziulytės-Ruginie- 
nės „Žemaičių christianizacijos pradžia" (38). Taip pat 
jis teigė, kad ši jos kritiška disertacija verta dėmesio (39). 

M. Andziulytė-Ruginienė dalyvavo Lietuvos Katali- 
kų ir mokslo mėgėjų suvažiavimuose. Pirmajame jų 
suvažiavime, kuris įvyko 1933 m. Kaune, ji skaitė pra- 
nešimą: „Moters būklė viduriniais amžiais ir moterų 
emancipacija“. Šis jos pranešimas yra išspausdin- 
tas (40). 

Antrajame Lietuvos Katalikų ir mokslo mėgėjų suva- 
žiavime, kuris įvyko 1936 m. Kaune, ji Ji skaitė praneši- 
mą „Apie Žemaičių christianizaciją". Šiame suvažiavi- 
me buvo išrinkta nuolatinė Ist s sekcijos vadovy- 
bė. Į Nuolatinę vadovybę istorikai išrinko prof. dr. J. To- 
toraitį, doc. Pr. Penkauską, dr. M. Ruginienę, dr. Z. Ivinskį 
ir A. Šapoką (41). 

Kita M. Andziulytės-Ruginienės darbo kryptis buvo 
mokslo populiarinimas. Prieš Antrąjį pasaulinį karą iki 
sovietų okupacijos ji rašė Vaidilutės slapyvardžiu Vi- 
durinių amžių, Lietuvos istorijos, kultūros ir pedagogi- 
kos klausimais straipsnius į „Ateities“, „Moters“, „Drau- 

gijos“, „Kultūros“, „Naujosios Vaidilutės", „Tautos mo- 
kyklos“, „Lietuvos mokyklos“ ir kitus leidinius. 

M. Andziulytė-Ruginienė buvo pasirengusi media- 
vistikos tyrinėjimams. Ji gerai mokėjo lenkų, rusų, pra 
cūzų, vokiečių ir lotynų kalbas. Tačiau jos mokslii 
darbą nutraukė sovietų okupacija. Vėliau ilgus dešimt 
mečius buvo stengtasi neprisiminti šios istorikės ir jos 
darbų. Ypač reikšminga jos veiklos kryptis buvo peda- 
goginis darbas. 1923 m. sugrįžusi iš Šveicarijos į Lietu- 
vą, ji trumpai ilsėjosi savo gimtajame Smalinyčios kai- 
me. Pailsėjusi apie mėnesį tėviškėje, tų pačių metų ba- 
landžio mėnesį pradėjo dirbti Vilkaviškio „Žiburio“ gim- 
nazijoje, kur vyresniųjų klasių mokiniams dėstė istori- 
ją. Čia ji mokytojavo nepilnus tris mėnesius (42). Šioje 
gimnazijoje įvyko jos pirmas susitikimas su būsimąja 
poete Salomėja Nėrimi - moksleive Salomėja Bačins- 
kaite jau tada rašiuse eilėraščius. Savo atsiminimuose 
ji taip aprašo savo įspūdžius apie būsimąją poetę: 
„1923 m. gimnazijos vyriausioji klasė buvo septintoji. 
Čia iš karto krito į akį pirmame suole sėdinti viena, 
smulkutė, neįprastai rimta visada apie ką tai giliai susi- 
mąsčiusi mergaitė. Vėliau sužinojau, kad ji rašo eilė- 
raščius..." (43). 

Būsimoji poetė buvo lakoniškesnė. Ji tik pažymėji 
kad gimnazijoje pasirodė nauja istorikė Marija Andziu- 
lytė, grįžusi iš studijų Šveicarijoje su daktarės laipsniu 
(44). Vėliau gyvenimo keliai vėl suvedė jas trumpam 
laikui, jau kaip mokytojas - Kauno III gimnazijoje. 

1923 m. rudenį M. Andziulytė-Ruginienė išsikėlė į 
Kauną. 1924 m. susituokė su pedagogu dr. Klemensu 
Ruginiu. Nuo 1923 m. rugsėjo mėn. 1 d. ligi 1926 m. 
rugpjūčio 1 d. ji dirbo mokytoja Lietuvos Moterų kul- 
tūros draugijos Mergaičių mokytojų seminarijoje. Joje 
dėstė istoriją ir pedagogiką (45). Vėliau buvo Kauno 
„Saulės“ mergaičių mokytojų seminarijos direktorė. Ku- 
nigas ir poetas K. Žitkus (populiarios dainos „Tau sesu- 
te, aukso žiedas, o man kardas prie šalies" teksto auto- 
rius), dirbęs šioje seminarijoje kapelionu, savo prisimi- 
nimuose mini, kad „visuose keturiuose seminarijos kur- 
suose (...) auklėtinės buvo įsisąmoninusios, kokia kilni 
ir atsakinga yra mokytojo profesija (...) Vėliau patyriau, 
kad tokių minčių auklėtinėms buvo įskiepijusi direkto- 
rė daktarė Marija Ruginienė, kurią jos laikė tikru geros 
mokytojos idealu (46). Seminarijos direktorė dėstė is- 
toriją ir pedagogiką. 1936 m. valdžios potvarkiu semi- 
narijabuvo uždaryta, nes Klaipėdoje buvo įkurtas Res- 
publikos pedagoginis institutas — pradėjęs rengti mo- 
kytojus pradžios mokykloms. Uždarius „Saulės“ semi- 
nariją, Marija Ruginienė nuo 1938 08 01 iki 
19391201 dirbo Ukmergės mokytojų seminarijoje 
dėstytoja. 1939 12 01 pradėjo mokytojauti Kauno III 
gimnazijoje, kurioje dėstė istoriją. 

Jos būsimas vyras Klemensas Ruginis 1924 m. baigė 
Friburgo universitetą filosofijos daktaro laipsniu. Tų pa- 
čių metų rugsėjo 15 d. jis buvo paskirtas Kauno Simo- 
no Daukanto mokytojų seminarijos direktoriumi. Ne- 
trukus jis vedė M. Andziulytę. Abu buvo garsūs Lietu- 
vos pedagogai. Ruginių šeima mėgo keliauti. Atostogų 


metu jie lankėsi Vokietijoje, Prancūzijoje, Italijoje ir 
Graikijoje. 

1938 m. liepos mėn. M. Andziulytė-Ruginienė ir Sa- 
lomėja Nėris kartu su mokytojų ekskursija per 10 d. 
aplankė Lietuvos istorines vietoves, tuo metu valdo- 
mas Lenkijos. Su ekskursija pabuvojo Seinuose, Au- 
gustave, Gardine, Lydoje, Naugarduke, Krėvoje, Alšė- 
nuose, Vilniuje, Trakuose ir per Varėną sugrįžo į Lietu- 
vą. Kadirapleisti bei apgriuvę, istoriniai paminklai pa- 
liko gilų įspūdį (47). 

Iškilių Lietuvos pedagogų Marijos ir Klemenso Ru- 
ginių šeimą tragiškai sukrėtė 1941 m, birželis. Tada 
K. Ruginis, buvęs vienas iš Lietuvos ateitininkų vado- 
vų ir tuo metu dirbęs Vilniuje Pedagoginiame institu- 
te, buvo suimtas ir ištremtas į Sibirą. Iš ten sugrįžo tik 
po 1956 m. Visus tuos ilgus laukimo metus dr. M. An- 
dziulytė-Ruginienė gyveno Kaune, Višinskio gatvėje — 
savo nuosavame name. Ji ir toliau dėstė istoriją Kau- 
no III gimnazijoje. Tačiau po Antrojo pasaulinio karo 
dr. M. Ruginienė nebegalėjo dirbti istorijos mokytoja, 
ten patji dėstė rusų kalbą, nes buvo... tremtinio žmo- 
na. Iš mokytojos pareigų ji buvo atleista ir toje pačioje 
gimnazijoje paskirta sekretore. Sulaukus reikiamo am- 
žiaus, 1956 m. ji išėjo į pensiją. Vėliau iki pat kol 
nutrūko gyvenimo gija, dr. Ruginienė gyveno savo 
namuose. Vykdant velionės paskutinę valią, jos pa- 
laikai buvo pervežti iš Kauno į Paežerius ir palaidoti 
greta motinos. 

Dr. M. Andziulytė-Ruginienė paliko dvi nedideles 
mokslines studijas ir pluoštą atsiminimų — apie 
mius žmones, su kuriais jai teko bendrauti. Jie išliko 
rankraščiuose. Pirmoji jos studija „Trumpa vieno Lie- 
tuvos kampelio istorija". Tai tik 18 puslapių rankraštis 
apie gimtąjį Smalinyčios kaimą ir jo gyventojus (48). 
Antroji studija šiek tiek platesnė — 32 puslapių rankraš- 
tis. „Pirmoji Lietuvos vidurinė mokykla su dėstoma lie- 
tuvių kalba". Joje autorė rašo apie „Žiburio“ draugijos 
įsteigtą 1907 m. Marijampolėje keturklasę Mergaičių 
progimnaziją (49). 

Šių eilučių autoriui yra žinomi tik M. Andziulytės- 
Ruginienės atsiminimai apie tris mūsų krašto įžymius 
žmones, Visi jie taip pat išliko rankraščiuose. Tai „Iš 
susitikimų su J. Tumu-Vaižgantu" (50), kur prisimena 
susitikimus su J. Tumu-Vaižgantu 1917 m. Petrograde 
ir Stokholme. Jos atsiminimų „V. Mykolaitis-Putinas Švei- 
carijoje" vienas rankraščio egzempliorius yra saugo- 
mas Literatūros muziejuje Kaune (51), o antras egzem- 
pliorius Lietuvių literatūros ir tautosakos instituto bib- 
liotekos rankraštyne (52). Šiuose atsiminimuose M. An- 
dziulytė-Ruginienė aprašo susitikimą su V. Mykolai- 
čiu-Putinu Petrograde, jų kelionę į Šveicariją ir studijas 
Friburgo universitete. 

Atsiminimuose „Trys susitikimai su Salomėja Nėri- 
mi", kurie taip patsaugomi šio instituto bibliotekos ran- 
kraštyne, M. Andziulytė-Ruginienė aprašo pirmąjį su- 
sitikimą su būsimąja poete, dar moksleive, o vėliau jau 
žinoma poete ir bendradarbe - mokytoja Kauno III gim- 
nazijoje. 

Sakoma, kad pagarba mirusiems yra pagarba gyvie- 


siems, ji išreiškia gyvųjų kultūringumą ir padėką miru- 
siems Už jų dvasinį ar materialinį palikimą. 


Viename savo laiškų 1972 m. dr. M. Ruginienė rašė: 

